Temeljem članka 40. Zakona o komunalnom gospodarstvu (Narodne novine, 68/18, 110/18, 32/20), i članka 27. Statuta Općine Dugi Rat („Službeni glasnik“ - službeno glasilo broj 5/21) Općinsko vijeće Općine Dugi Rat na 4. sjednici održanoj 06. listopada 2021. donijelo je

**ODLUKU**

**o osnivanju Vlastitog pogona Općine Dugi Rat**

**Članak 1.**

Ovom Odlukom osniva se Vlastiti pogon Općine Dugi Rat (u daljnjem tekstu: Vlastiti pogon) kao ustrojstvena jedinica - odjel Jedinstvenog upravnog odjela Općine Dugi Rat.

**Članak 2.**

Vlastiti pogon obavlja komunalne djelatnosti na području Općine Dugi Rat.

**Članak 3.**

(1) Vlastiti pogon nema svojstvo pravne osobe.

(2) Vlastiti pogon je samostalan u obavljanju komunalnih djelatnosti određenih ovom Odlukom sukladno Zakonu o komunalnom gospodarstvu, na zakonu utemeljenim propisima i ovoj Odluci.

**Članak 4.**

(1) Vlastiti pogon obavlja sljedeće komunalne djelatnosti na području Općine Dugi Rat i to:

1. održavanje javnih površina na kojima nije dopušten promet motornim vozilima

2. održavanje javnih zelenih površina

3.održavanje građevina, uređaja i predmeta javne namjene

4. održavanje groblja

5. održavanje čistoće javnih površina.

(2) U sklopu obavljanja djelatnosti iz ovoga članka može se osigurati i građenje komunalne infrastrukture.

(3) Općinsko vijeće Općine Dugi Rat može odlukom odrediti i drugu djelatnost koja se smatra komunalnom djelatnosti:

1. ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave

2. ako po svom sadržaju i značenju djelatnost predstavlja nezamjenjiv uvjet života i rada u naselju

3. ako je pretežno uslužnog karaktera i

4. ako se obavlja prema načelima komunalnog gospodarstva.

**Članak 5.**

Ukoliko Općina posebnom odlukom ili koncesijom povjeri obavljanje pojedinih komunalnih djelatnosti iz članka 4. ove Odluke drugim pravnim ili fizičkim osobama, vlastiti pogon neće obavljati te djelatnosti za vrijeme i u obimu u kojemu su iste povjerene drugoj pravnoj ili fizičkoj osobi.

**Članak 6**.

(1) Vlastitim pogonom upravlja upravitelj pogona.

(2) Upravitelja Vlastitog pogona imenuje i razrješava općinski načelnik.

(3) Upravitelj pogona je pročelnik Jedinstvenog upravnog odjela Općine Dugi Rat.

**Članak 7.**

(1) Upravitelj Vlastitog pogona organizira i vodi rad Vlastitog pogona, odgovara općinskom načelniku za materijalno i financijsko poslovanje i za zakonitost rada Vlastitog pogona.

(2) Upravitelj Vlastitog pogona temeljem posebne ovlasti općinskog načelnika sklapa ugovore s drugim fizičkim i pravnim osobama.

**Članak 8.**

(1) Stručne poslove za potrebe Vlastitog pogona (računovodstvene, financijsko materijalne, pravne i dr.) obavlja Jedinstveni upravni odjel Općine Dugi Rat.

(2) Na prava, obveze i odgovornosti, kao i druga pitanja u vezi s radom upravitelja vlastitog pogona, voditelja organizacijske jedinice te ostalih zaposlenih u vlastitom pogonu, a koja nisu uređena ovim Zakonom, primjenjuju se odredbe zakona kojima se uređuju radni odnosi službenika i namještenika u jedinicama lokalne i područne (regionalne) samouprave

**Članak 9.**

Unutarnje ustrojstvo, organizacija poslovanja i način rada uređuju se Pravilnikom o poslovanju Vlastitog pogona kojeg donosi Općinsko vijeće Općine Dugi Rat.

**Članak 10.**

Sredstva potrebna za početak rada i rad Vlastitog pogona osiguravaju se u Proračunu Općine Dugi Rat.

**Članak 11.**

(1) Godišnji plan i program Vlastitog pogona donosi upravitelj pogona uz prethodnu suglasnost općinskog načelnika.

(2) Vlastiti pogon može izvršavati godišnji plan i program u visini sredstava planiranih Proračunom Općine Dugi Rat.

(3) Godišnji plan i Godišnje izvješće o radu vlastitog pogona sadrži opis i popis izvršenih poslova na održavanju komunalne infrastrukture sa iskazom utrošenih financijskih sredstava.

**Članak 12.**

(1)Vlastiti pogon može stjecati opremu i drugu pokretnu imovinu u visini sredstava planiranih Proračunom Općine Dugi Rat za tekuću godinu, na temelju godišnjeg plana i programa Vlastitog pogona.

(2) Vlastiti pogon ne može opterećivati i otuđivati nekretnine i drugu imovinu jedinice lokalne samouprave bez suglasnosti općinskog načelnika i to do visine iznosa planiranih sredstava za proračunsku godinu u kojoj se odvija poslovanje Vlastitog pogona.

**Članak 13.**

(1) Nadzor nad poslovanjem Vlastitog pogona obavlja općinski načelnik.

(2) U obavljanju nadzora, općinski načelnik poduzima potrebne mjere i radnje u skladu sa zakonom i općim aktima Općine Dugi Rat.

**Članak 14.**

(1) Vlastiti pogon se ukida odlukom Općinskog vijeća Općine Dugi Rat.

(29 U slučaju ukidanja Vlastitog pogona, Općina Dugi Rat preuzima svu imovinu, prava i obveze ukoliko se odlukom o ukidanju ne odredi drugačije.

**Članak 15.**

(1) Ova Odluka stupa na snagu osmog dana od dana objave u „Službenom glasniku“ – službenom glasilu Općine Dugi Rat.

(2) Stupanjem na snagu ove Odluke prestaje važiti Odluka o osnivanju vlastitog pogona („Službeni glasnik“ - službeno glasilo broj:2/95).

**SPLITSKO-DALMATINSKA ŽUPANIJA**

**OPĆINA DUGI RAT**

**Općinsko vijeće**

KLASA: 021-05/21-01/45

URBROJ: 2155/02-01/4-21-1 PREDSJEDNIK

Dugi Rat, 06. listopada 2021. OPĆINSKOG VIJEĆA:

Frane Marčić

Obrazloženje

Sve jedinice lokalne samouprave bile su dužne uskladiti svoje akte sa Zakonom o komunalnom gospodarstvu („Narodne novine“ broj 68/18, 110/18 - OUSRH i 32/20 – dalje u tekstu: ZKG) pa tako i odredbe o poslovanju i radu Vlastitog pogona.

Naime, Jedinica lokalne samouprave osniva Vlastiti pogon odlukom predstavničkog tijela. Postojeća Odluka o osnivanju vlastitog pogona („Službeni glasnik“ - službeno glasilo broj:2/95) treba se uskladiti u cijelosti, odnosno potrebno ju je zamijeniti novom Odlukom.

Sukladno članku 40. stavku 2. Odluka mora sadržavati sljedeće odredbe:

1. o komunalnim djelatnostima koje obavlja vlastiti pogon

2. o području na kojem se obavljaju komunalne djelatnosti

3. o unutarnjem ustrojstvu, organiziranju poslovanja i poslovodstvu vlastitog pogona

4. o sredstvima potrebnim za početak rada vlastitog pogona te načinu njihova pribavljanja

5. o aktima poslovanja vlastitog pogona

6. o iskazivanju učinka poslovanja

7. o ograničenjima glede stjecanja, opterećivanja i otuđivanja nekretnina i druge vrste posebne imovine jedinice lokalne samouprave na kojoj se odvija poslovanje vlastitog pogona

8. o načinu nadzora poslovanja vlastitog pogona od strane jedinice lokalne samouprave

9. o imenovanju i razrješenju upravitelja vlastitog pogona i

10. o ukidanju vlastitog pogona.

Unutarnje ustrojstvo vlastitog pogona uređuje se Odlukom o osnivanju vlastitog pogona te pobliže uređuje Pravilnikom o poslovanju vlastitog pogona, koje donosi Općinsko vijeće.

U jedinicama lokalne samouprave koje imaju Jedinstveni upravni odjel Vlastiti pogon može se osnovati kao organizacijska jedinica u tom odjelu. Upravitelj pogona koji je osnovan kao organizacijska jedinica jedinstvenog upravnog odjela je pročelnik jedinstvenog upravnog odjela.

Vlastiti pogon dakle, osniva se kao jedinstvena ustrojbena jedinica unutar Jedinstvenog upravnog odjela, a unutarnje ustrojstvo, način rada i upravljanja vlastitim pogonom detaljnije se uređuju Pravilnikom o poslovanju vlastitog pogona, kojeg donosi Općinsko vijeće. Vlastitim pogonom upravlja upravitelj pogona odnosno pročelnik Jedinstvenog upravnog odjela. Nadzor nad poslovanjem Vlastitog pogona obavlja općinski načelnik.